Maailman tunnetuimpiin muusikoihin kuuluva Tim Bergling, taiteilijanimeltään Avicii, on kuollut 28-vuotiaana.

Video: Avicii oli maailmankuulu DJ-tähti.

Yksi maailman tunnetuimpiin muusikoihin kuuluva ruotsalainen Avicii on kuollut 28-vuotiaana.

Asiasta kertoo Dagens Nyheter.

- Suruksemme joudumme ilmoittamaan, että Tim Bergling, joka tunnetaan myös taiteilijanimellä Avicii, on kuollut. Hän oli Masqatissa Omanissa ja hänet löydettiin kuolleena perjantaina iltapäivällä, Aviciin edustaja Ebba Lindqvist vahvisti lehdelle.

Avicii on maailmankuulu DJ ja musiikkituottaja. Hänen tunnetuimpia kappaleitaan ovat muun muassa Wake Me Up!, Hey Brother ja Waiting for Love.

Avicii ilmoitti yllättäen keväällä 2016 lopettavansa menestyksekkään uransa. Tähti-DJ kertoi, että suurin syy lopettamispäätökselle oli hänen terveytensä. Avicii oli aiemmin saanut alkoholinkäytön takia haimatulehduksen ja joutunut leikkaukseen, jossa häneltä poistettiin sappirakko ja umpilisäke.

Kiertue-elämä ja musiikkimaailma eivät tähden mukaan sopineet hänelle, mutta musiikintekoa hänen oli silti tarkoitus jatkaa.

-Ne piirit eivät sopineet minulle. Siinä oli kyse kaikesta muusta, kuin musiikista ja esiintymisestä. Ympärillä oli aina jotain ylimääräistä, mikä ei sopinut minulle, kaikki ne muut osat artistina olemisessa. Olen enemmän introvertti ihminen. Se oli aina todella raskasta minulle ja keräsin paljon negatiivista energiaa, mies totesi tuolloin Hollywood Reporter -lehdelle antamassaan haastattelussa.

Tim Bergling tunnetaan taiteilijanimellä Avicii. AOP

Juttua muokattu: Korjattu Masqatin kirjoitusasu.